Dario Šarić

Darijus Šaričius (, g. 1994 m. balandžio 8 d.) – Kroatijos krepšininkas, žaidžiantis NBA lygoje besivaržančioje Golden State „Warriors“ komandoje.

Karjera

Ankstyva karjera Zagrebe (2009–2014)

Zagrebo „Zagreb“ (2009–2012) 
D. Šaričius prisijungė prie Zagrebo „Zagreb“ komandos įpusėjus 2009–2010 m. sezonui. Jis buvo išnuomotas į Zagrebo „Dubrava“ komandą, kurioje praleido didžiąją dalį 2010–2011 m. sezono.

2011 m. gegužę su Zagrebo „Zagreb“ tapo Eurolygos naujosios kartos čempionato čempionais. Finalinėse rungtynėse pelnė trigubą dublį (19 taškų, 14 atkovotų kamuolių, 10 rezultatyvių perdavimų) ir buvo išrinktas čempionato naudingiausiu žaidėju. Jis taip pat 2010 ir 2011 m. buvo nominuotas Europos metų jaunojo krepšininko apdovanojimui.

Zagrebo „Cibona“ (2012–2014) 
2012 m. lapkritį jis pasirašė ketverių metų sutartį su Zagrebo „Cibona“ komanda. 2013 m. komanda tapo Kroatijos krepšinio lygos čempionais. Turnyre, vidutiniškai pelnydamas 15,7 taškus, bei atkovodamas 9,3 kamuolius per rungtynes, buvo išrinktas finalų naudingiausiu žaidėju. Tais pačiais metais jis pirmą kartą buvo išrinktas Europos metų jaunuoju krepšininku.

2013–2014 m. sezone jis buvo išrinktas Adrijos krepšinio lygos ir finalo ketverto naudingiausiu žaidėju.

Stambulo „Anadolu Efes“ (2014–2016) 
2014 m. birželio 24 d. jis prisijungė prie Stambulo „Anadolu Efes“ komandos. 2014 m. NBA naujokų biržoje 12-uoju šaukimu jį pasirinko Orlando „Magic“ komanda, tačiau tą pačią naktį jis buvo išmainytas į Filadelfijos „76ers“. D. Šaričius nusprendė pasilikti Stambulo komandoje iki 2016 metų.

2014 m. lapkritį jis buvo išrinktas Eurolygos mėnesio naudingiausiu žaidėju ir tapo jauniausiu žaidėju, kuris laimėjo Eurolygos mėnesio naudingiausio žaidėjo apdovanojimą. 2014–2015 m. sezono pabaigoje jis buvo išrinktas 2014 m. Europos metų jaunojo krepšininko apdovanojimu – antrą kartą savo karjeroje.

Filadelfijos „76ers“ (2016–2018) 
2016 m. liepos 15 d. jis pasirašė sutartį su Filadelfijos „76ers“. Debiutiniame sezone, vidutiniškai pelnydamas 12,8 taškus per rungtynes, buvo išrinktas į simbolinę visų NBA naujokų pirmąją komandą, bei buvo nominuotas metų naujoko apdovanojimui.

2017-2018 m. NBA sezone jis vidutiniškai pelnė 14,6 taškus per rungtynes, daugiausiai savo karjeroje. 2018 m. atkrintamosiose varžybose, serijoje prieš Bostono „Celtics“ per rungtynes vidutiniškai pelnė 17,2 taškus. Ketvirtose rungtynėse jis pelnė 25 taškus (daugiausiai rungtynėse) ir komanda laimėjo savo pirmąsias rungtynes. Sekančiose rungtynėse, nors jis pelnė 27 taškus ir atkovojo 10 kamuolių, komanda nusileido ir seriją pralaimėjo 4-1.

Minesotos „Timberwolves“ (2018–2019) 
2018 m. lapkričio 12 d. jis buvo išmainytas į Minesotos „Timberwolves“. Su komanda jis sužaidė 68 rungtynes ir 2018-2019 m. NBA sezone vidutiniškai pelnė 10,5 taškus per rungtynes.

Finikso „Suns“ (2019–2023) 
2019 m. liepos 6 d. jis buvo išmainytas į Finikso „Suns“. 2020 m. lapkričio 28 d. jis pasirašė trijų metų sutarties pratęsimą. Įpusėjus NBA sezonui, sausio 13 d., jis užsikrėtė COVID-19, dėl kurio jis praleido 4 rungtynes. Jis taip pat nežaidė dar vieną mėnesį dėl įvairių kojų traumų.

2021 m. NBA finaluose, pirmosiose serijos rungtynėse prieš Milvokio „Bucks“, jam plyšo priekinis kryžminis raištis dešiniame kelyje. Dėl įvairių operacijų ir reabilitacijos jis praleido visą 2021-2022 m. NBA sezoną.

Oklahoma Sičio „Thunder“ (2023) 
2023 m. vasario 9 d. jis buvo išmainytas į Oklahoma Sičio „Thunder“. Su komanda jis iš viso sužaidė tik 20 rungtynių.

Golden State „Warriors“ (2023-dabar) 
2023 m. liepos 12 d. jis pasirašė sutartį su Golden State „Warriors“ komanda.

Šalies rinktinė

Jaunimo rinktinės 

D. Šaričius atstovavo Kroatijos jaunimo iki 16, iki 18 ir iki 19 metų rinktinėms. 2010 m. Europos jaunimo iki 16 metų krepšinio čempionate jis atvedė rinktinė iki aukso. Jis pirmavo turnyre pagal pelnytus taškus (24,3 taškai per rungtynes) ir atkovotus kamuolius (11,5 kamuoliai per rungtynes). Jis buvo vienbalsiai išrinktas čempionato naudingiausiu žaidėju.

2012 m. Europos jaunimo iki 18 metų krepšinio čempionate Kroatijos rinktinė pateko į finalus, kuriuose susidūrė su Lietuvos rinktine. Finalinėse rungtynėse D. Šaričius pelnė 39 taškus ir Kroatija įveikė Lietuvą. Turnyre jis vidutiniškai pelnė 25,6 taškus per rungtynes ir buvo išrinktas čempionato naudingiausiu žaidėju.

Jis taip pat atstovavo Kroatijos jaunimo iki 19 metų rinktinei 2011 ir 2013 m. pasaulio jaunimo iki 19 metų čempionatuose.

Kroatijos vyrų krepšinio rinktinė 

D. Šaričius atstovauja Kroatijos suaugusiųjų vyrų krepšinio rinktinei nuo 2013 m. Europos krepšinio čempionato. Dalyvavo 2014 m. pasaulio ir 2015, 2017, 2022 m. Europos krepšinio čempionatuose.

2016 m. jis buvo išrinktas į Kroatijos vyrų krepšinio rinktinę, su kuria dalyvavo 2016 m. vasaros olimpinėse žaidynėse. Žaidynėse jis vidutiniškai pelnė 11,8 taškus per rungtynes ir komanda pateko į ketvirtfinalius, kuriuose pralaimėjo Serbijos rinktinei.

Asmeninis gyvenimas 
D. Šaričiaus mama (Veselinka) ir tėtis (Predragas) irgi krepšininkai.

Pasiekimai 

 2017 m. visų NBA naujokų pirmosios komandos narys
 2015 m. Turkijos krepšinio taurės čempionas
 2015 m. Turkijos krepšinio supertaurės čempionas
 2014 m. Adrijos krepšinio lygos naudingiausias žaidėjas
 2014 m. Adrijos krepšinio lygos finalo ketverto naudingiausias žaidėjas
 2013, 2014 m. Europos metų jaunasis krepšininkas
 2013 m. Kroatijos krepšinio lygos čempionas
 2013 m. Kroatijos krepšinio lygos finalų naudingiausias žaidėjas
 2010, 2013 m. Kroatijos krepšinio taurės čempionas
 2013, 2014 m. Visos Kroatijos krepšinio lygos pirmosios komandos narys
 2011 m. Visos Kroatijos krepšinio lygos antrosios komandos narys
 2011 m. Eurolygos naujosios kartos čempionato čempionas
 2011 m. Eurolygos naujosios kartos čempionato naudingiausias žaidėjas

Išnašos 

Kroatijos krepšininkai
Kroatijos olimpiečiai